1. Ar gali būti projekto partneriu ligoninė?

*Remiantis Aprašo 13 p., partneriu gali būti viešieji juridiniai asmenys, veikiantys mokslo ir (ar) studijų srityje, todėl atitikčiai pagrįsti teikiami įstatai, kuriuose turėtų būti nurodyta, kad vykdoma reikalaujama veikla, dokumentai, pagrindžiantys studijų programų ir/ar mokslinės veiklos vykdymą.*

2. Ar galėtų partneriu būti užsienio subjektas?

*Tiesiogiai ribojimo užsienio subjektui Aprašas nenumato, tačiau 27 punkte nustatyta: „Projekto veiklos turi būti vykdomos Lietuvos Respublikoje arba ne Lietuvos Respublikoje (tik ES valstybėse narėse) jei jas vykdant sukurti produktai, rezultatai ir nauda (ar jų dalis, proporcinga Lietuvos Respublikos finansiniam įnašui) atitenka Lietuvos Respublikai. Jeigu projektų veiklos vykdomos ne Lietuvoje, tokių veiklų išlaidos neturi viršyti 10 procentų projekto tinkamų finansuoti išlaidų sumos. Projektų veiklų vykdymo vieta yra laikoma vieta, kurioje projekto veiklą vykdo projektą vykdantis personalas...“*

*Tai reiškia, kad tokio partnerio darbuotojai turėtų veiklą vykdyti Lietuvoje, o jų patirtos išlaidos turėtų neviršyti 10 proc. biudžeto kartu su projekto vykdytojo komandiruočių išlaidomis, jei tokios būtų numatytos.*

3. Jei mokslo studijų institucija (toliau – MSI) būtų pareiškėja be privataus partnerio ir gautų pajamas iš projekte sukurto produkto, bet visas jas investuotu į savo pagrindinę MTEP veiklą, ar tai skaitytųsi kaip neekonominė veikla ir MSI galėtų pretenduoti į 100% finansavimą?

*Šioje situacijoje būtų vertinama, ar:*

* *pareiškėjo pagrindinė veikla yra neekonominio pobūdžio;*
* *projekto įgyvendinimo metu vykdoma veikla ir rezultatas nėra orientuota į konkrečios (-ių) įmonių poreikius;*

 *- planuojamų pajamų apimtis ir ekonominės veiklos mastas po projekto: ar MSI turi teisę vykdyti pardavimų veiklą – prekiauti produktu? Produkto pardavimų planavimas reiškia, kad MSI elgsis kaip rinkos dalyvis ir projektui turėtų būti taikomos valstybės pagalbos taisyklės. Kai MSI komercializavimą vykdo per žinių perdavimo veiklas (patentavimą, licencijavimą) ir tos veiklos pajamas reinvestuoja į MTEP – tada laikoma, kad vykdoma neekonominio pobūdžio veikla ir t galima tikėtis 100 proc. finansavimo intensyvumo.*

4. Kokių metu publikacijos bus vertinamos pagal Aprašo 2 priedo 1 prioritetinio projektų atrankos kriterijaus vertinimo aspekto formuluotę „vadovaujantis paskutiniais turimais Lietuvos mokslo tarybos duomenimis, gautais atliekant mokslo ir studijų institucijų mokslo (meno) darbų ir universitetų ligoninių mokslinės veiklos vertinimą...“

*Bus vertinamos 2017 m. publikacijos vadovaujantis viešai prieinama Lietuvos mokslo tarybos prieiga, kurioje pateikiami vertinimo rezultatai:* [*https://www.lmt.lt/lt/mokslo-kokybe/mokslo-meno-veiklos-rezultatu-vertinimas/kasmetinis-mokslo-meno-veiklos-vertinimas/2885*](https://www.lmt.lt/lt/mokslo-kokybe/mokslo-meno-veiklos-rezultatu-vertinimas/kasmetinis-mokslo-meno-veiklos-vertinimas/2885).

5. Jei dėl to paties išradimo pateiktos kelios patentinės paraiškos (pvz. JAV ir Europos biurams), skaičiuojama kaip viena ar kaip kelios paraiškos?

*Kaip kelios paraiškos.*

6. Ar įskaitomos paraiškos pateiktos pagal patentinės kooperacijos sutartį (PCT)

 *Jei suteikta apsauga analogiškose rinkose, kuriose galioja Apraše nurodytų biurų apsauga, tuomet būtų įskaitomos tokios paraiškos.*

7. Ar būtų įskaitomi projektą vykdysiančių autorių darbai, kurie Lietuvos mokslo tarybos sąraše priskirti kitai MSI (ne pareiškėjui).

 *Nebus įskaičiuoti.*

8. Ar vertinant pagal Aprašo 2 priedo 1 prioritetinio projektų atrankos kriterijaus II dalies 3 punktą „Bendros veiklos su verslo įmonėmis sutartys“ bus įskaičiuota kaip atskira tokia sutartis, kuri sudaryta pagal pagrindinės sutarties pagrindu, įgyvendinant nuostatą , kad sutartis pratęsiama, kasmet pasirašant naują sutartį.

 *Jei nurodyta formuluotė, žyminti, kad tai yra pagrindinės sutarties pratęsimo forma, įskaičiuota nebus.*

9. Apraše nurodyta (35.2 p.): kai projekto pareiškėjas **vykdo projektą kartu su partneriu** arba pareiškėjas ir (arba) partneris yra pasirašęs, sutartį su įmone dėl MTEP veiklos rezultato, kurį planuojama sukurti projekto įgyvendinimo metu, panaudojimo, arba pareiškėjas ir (arba) partneris ketina įsteigti naują žinioms imlią (atžalinę) įmonę (angl. spin-off), kurioje bus komerciškai panaudoti projekto metu sukurti MTEP veiklos rezultatai, pagal Aprašą gali būti teikiama valstybės pagalba“.

Ar tai reiškia, kad **bet kokia paraiška su partneriu** **negali** pretenduoti į 100 proc. intensyvumo finansavimą?

*Ne. Aprašo reikalavimą reikėtų traktuoti projekto vykdymui su partneriu – privačiu juridiniu asmeniu.*

10. Ar tinkamos finansuoti PVM išlaidos pagal priemonę.

*Ne, netinkamos, nes po projekto įgyvendinimo planuojama vykdyti PVM apmokestinama veikla (planuojamos pajamos iš rezultato). Netinkamas PVM, kurį planuojama sumokėti įgyvendinant projekto veiklas, turėtų būti nurodytas Paraiškos ... dalyje.*

11. Ar vertinant paraiškas pagal prioritetinius atrankos kriterijus, nurodytus Aprašo 2 priedo 1 punkto 2-oje dalyje, bus įskaičiuojami fizinių asmenų patentai (produktai ir kt.)?

*Ne, nebus, kadangi paraišką teikia juridinis asmuo.*

12. Ar vertinant paraiškas pagal prioritetinius atrankos kriterijus, nurodytus Aprašo 2 priedo 2 punkto 1-oje dalyje, bus įskaičiuojami balai už **rezultatą**, dėl kurio teikiama patentinė paraiška, ir balai už MTEP veiklos **produktą**

 *Ne, nebus, kadangi negali būti teikiami balai už tą patį du kartus. Balai bus suteikti pagal 1-os dalies 2-ą kriterijų tuomet, kai rezultatas(i) priskiriamas (i) Aprašo 31 punkte nurodytiems MTEP veiklos produktams.*

13. Kaip bus suteikiami taškai už 2017 m. LMT keliuose sąrašuose nurodytą tą patį mokslo darbą?

*Jei pareiškėjas deklaruos bendrą taškų sumą už darbą, kurio balai paskirstyti per kelis sąrašus, atsižvelgiant į tai, kad darbas priskirtinas kelioms mokslo kryptims, bus skaičiuojama bendra suma. Jei pareiškėjas deklaruotų tik dalį taškų (pagal kurį nors vieną sąrašą), tuomet bus priimta pareiškėjo teikta informacija ir skaičiuojami nurodyti balai.*

14. Ar bet kuriuo atveju būtų taikomos valstybės pagalbos taisyklės, pareiškėjui pateikus pasirašytą sutartį su ūkio subjektu dėl MTEP veiklos rezultato, kurį planuojama sukurti projekto įgyvendinimo metu, panaudojimo.

 *Būtų vertinamas sutarties turinys. Jei pagal sutarties nuostatas būtų galima teigti, kad susitarta dėl projekto rezultatų pardavimo (perdavimo) konkrečiam ūkio subjektui, projektui galėtų būti taikomos valstybės pagalbos taisyklės. Jei susitarimas neturės visų sutarčiai būdingų požymių, balai vertinant pagal Aprašo 2 priedo 2 punkto 2-oje dalyje nurodytą kriterijaus vertinimo aspektą suteikti nebus.*

15. Ar galima deklaruoti darbus iš prie 2017 m. kasmetinio vertinimo rezultatų paskelbto Top 10 straipsnių įvertinimo rezultatų sąrašo.

*Taip.*

16. Ar tinkamos finansuoti patento registravimo ir jo galiojimo palaikymo išlaidos.

*Netinkamos finansuoti.*

17. Ar būtų laikoma pasiekta stebėsenos rodiklio „Investicijas gavusių mokslo ir studijų institucijų pateiktos patentų paraiškos“ reikšmė, jei patentinę paraišką pateiktų partneris.

*Nebūtų užskaitomas. Stebėsenos rodiklio reikšmės turi siekti pareiškėjas.*